Filwaqt li l-Kummissjoni se tkompli tagħmel l-almu tagħha biex tilħaq ftehim ta' benefiċċju reċiproku mar-Renju Unit, issa hemm inċertezza sinifikanti dwar jekk hux se jkun hemm ftehim fis-seħħ fl-1 ta' Jannar 2021. Il-Kummissjoni Ewropea illum ppreżentat sett immirat ta' miżuri ta' kontinġenza li jiżguraw konnettività bażika reċiproka bl-ajru u bit-triq bejn l-UE u r-Renju Unit, kif ukoll jippermettu l-possibbiltà ta' aċċess reċiproku għas-sajd minn bastimenti tal-UE u tar-Renju Unit fl-ilmijiet ta' xulxin. L-għan ta' dawn il-miżuri ta' kontinġenza huwa li jipprovdu għall-perjodu li matulu ma jkun hemm l-ebda ftehim fis-seħħ. Jekk ma jidħol fis-seħħ l-ebda ftehim dawn se jintemmu wara perjodu fiss. Il-President von der Leyen qalet: “In-negozjati għadhom għaddejjin. Madankollu, minħabba li t-tmiem tat-tranżizzjoni huwa qrib ħafna, ma hemm l-ebda garanzija li jekk u meta jintlaħaq ftehim, dan ikun jista' jidħol fis-seħħ fil-ħin. Ir-responsabbiltà tagħna hija li nkunu mħejjijin għall-eventwalitajiet kollha, inkluż li ma jkunx hemm ftehim fis-seħħ mar-Renju Unit fl-1 ta' Jannar 2021. Huwa għalhekk li qed nippreżentaw dawn il-miżuri llum”. Il-Kummissjoni talbet b'mod konsistenti lill-partijiet ikkonċernati kollha fis-setturi kollha biex iħejju għax-xenarji kollha possibbli fl-1 ta' Jannar 2021. Filwaqt li xenarju ta' “ebda ftehim” se jikkawża tfixkil f'ħafna oqsma, xi setturi jiġu affettwati b'mod sproporzjonat minħabba nuqqas ta' soluzzjonijiet xierqa ta' kontinwità tal-operat u minħabba li f'xi setturi l-partijiet ikkonċernati ma jistgħux jieħdu miżuri ta' mitigazzjoni huma stess. Il-Kummissjoni għalhekk illum qed tippreżenta erba' miżuri ta' kontinġenza biex timmitiga xi ftit mit-tfixkil sinifikanti li se jseħħ fl-1 ta' Jannar f'każ li jkun għadu ma daħalx fis-seħħ ftehim mar-Renju Unit: Il-Kummissjoni se taħdem mill-qrib mal-Parlament Ewropew u mal-Kunsill bil-ħsieb li tiffaċilita d-dħul fis-seħħ fl-1 ta' Jannar 2021 tal-erba' Regolamenti proposti. It-tħejjija għall-1 ta' Jannar 2021 issa saret importanti aktar minn qatt qabel. Tfixkil dejjem se jkun hemm, ftehim jew le bejn l-UE u r-Renju Unit dwar ir-relazzjoni futura tagħhom. Din hija l-konsegwenza naturali tad-deċiżjoni tar-Renju Unit li joħroġ mill-Unjoni u li ma jibqax jipparteċipa fis-Suq Uniku u fl-Unjoni Doganali tal-UE. Il-Kummissjoni minn dejjem kienet ċara ħafna dwar dan. Ir-Renju Unit ħareġ mill-Unjoni Ewropea fil-31 ta' Jannar 2020. Dak iż-żmien, iż-żewġ naħat kienu qablu dwar perjodu ta' tranżizzjoni sal-31 ta' Diċembru 2020, li matulu d-dritt tal-UE kompla japplika għar-Renju Unit. L-UE u r-Renju Unit qed jużaw dan il-perjodu biex jinnegozjaw it-termini tar-relazzjoni futura tagħhom. L-eżitu ta' dawn in-negozjati mhuwiex ċert. Il-Ftehim dwar il-Ħruġ jibqa' fis-seħħ. Dan il-Ftehim jiggarantixxi d-drittijiet taċ-ċittadini tal-UE fir-Renju Unit, kif ukoll l-interessi finanzjarji tagħna, u jipproteġi l-paċi u l-istabbiltà fil-gżira tal-Irlanda, fost ħafna affarijiet oħra. L-amministrazzjonijiet pubbliċi, in-negozji, iċ-ċittadini u l-partijiet ikkonċernati fuq iż-żewġ naħat jeħtieġ li jħejju għal tmiem il-perjodu ta' tranżizzjoni. Il-Kummissjoni ħadmet mill-qrib mal-Istati Membri tal-UE biex tinforma liċ-ċittadini u lin-negozji dwar il-konsegwenzi tal-Brexit. Ippubblikat kważi 100 avviż ta' gwida settorjali — bil-lingwi uffiċjali kollha tal-UE — b'informazzjoni dettaljata dwar x'għandhom jagħmlu l-amministrazzjonijiet, in-negozji u ċ-ċittadini biex iħejju għall-bidliet fi tmiem is-sena. Minn Lulju ‘l hawn, il-Kummissjoni wettqet “tour des capitales” virtwali biex tiddiskuti l-pjanijiet ta' tħejjija tal-Istati Membri. F'dawn l-aħħar xhur il-Kummissjoni nediet ukoll għadd ta' kampanji ta' sensibilizzazzjoni u intensifikat l-isforżi tagħha biex tilħaq lill-partijiet ikkonċernati. Ipprovdiet taħriġ u gwida lill-amministrazzjonijiet tal-Istati Membri u se tkompli torganizza seminars settorjali mal-Istati Membri kollha fil-livell tekniku biex tgħin fl-irfinar tal-implimentazzjoni tal-miżuri ta' tħejjija, b'mod partikolari fl-oqsma tal-kontrolli tal-persuni u tal-merkanzija fil-fruntieri. Communication from the Commission to the European Parliament, the Council, the European Economic and Social Committee and the Committee of the Regions on limited contingency measures in the absence of an agreement on a future partnership with the United Kingdom Aktar informazzjoni dwar il-ħruġ tar-Renju Unit mill-Unjoni Ewropea u l-Ftehim dwar il-Ħruġ Inħejju ruħna għal tmiem il-perjodu ta' tranżizzjoni